CELEX: 62015CJ0441
Language: da
Date: 2017-02-09
Title: Domstolens dom (Ottende Afdeling) af 9. februar 2017.#Madaus GmbH mod Hauptzollamt Bremen.#Anmodning om præjudiciel afgørelse indgivet af Finanzgericht Bremen.#Præjudiciel forelæggelse – den fælles toldtarif – tarifering – kombineret nomenklatur – pos. 3824 90 97 og 2106 90 92 – en vare i pulverform bestående af calciumkarbonat (95%) og modificeret stivelse (5%).#Sag C-441/15.

DOMSTOLENS DOM (Ottende Afdeling)
      9. februar 2017 (
            *1
         )
      »Præjudiciel forelæggelse — den fælles toldtarif — tarifering — kombineret nomenklatur — pos. 3824 90 97 og 2106 90 92 — en vare i pulverform bestående af calciumkarbonat (95%) og modificeret stivelse (5%)«
      I sag C-441/15,
      angående en anmodning om præjudiciel afgørelse i henhold til artikel 267 TEUF, indgivet af Finanzgericht Bremen (domstolen i skatte- og afgiftsretlige sager i Bremen, Tyskland) ved afgørelse af 16. juli 2015, indgået til Domstolen den 12. august 2015, i sagen:
      
         Madaus GmbH
      
      mod
      
         Hauptzollamt Bremen,
      
      har
      DOMSTOLEN (Ottende Afdeling)
      sammensat af afdelingsformanden, M. Vilaras, og dommerne J. Malenovský og D. Šváby (refererende dommer),
      generaladvokat: M. Szpunar
      justitssekretær: A. Calot Escobar,
      på grundlag af den skriftlige forhandling,
      efter at der er afgivet indlæg af:
      
               —
            
            
               Madaus GmbH ved Rechtsanwalt G. Eder
            
         
               —
            
            
               Europa-Kommissionen ved M. Wasmeier, A. Caeiros og B.-R. Killmann, som befuldmægtigede,
            
         og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
      afsagt følgende
      
         Dom
      
      
               1
            
            
               Anmodningen om præjudiciel afgørelse vedrører fortolkningen af underposition 3824 90 97 og 2106 90 92 i den kombinerede nomenklatur, som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1), i den affattelse, som følger af Kommissionens gennemførelsesforordning (EU) nr. 927/2012 af 9. oktober 2012 (EUT 2012, L 304, s. 1).
            
         
               2
            
            
               Anmodningen er indgivet under en sag mellem Madaus GmbH og Hauptzollamt Bremen (hovedtoldkontoret i Bremen, herefter »HB«) vedrørende tarifering i denne nomenklatur af udgangsmateriale med betegnelsen »DESTAB Calcium Carbonate 90SE Ultra 250« bestemt til fremstilling af calciumtabletter i form af almindelige tabletter, brusetabletter og tyggetabletter.
            
         
         Retsforskrifter
      
      
         KN
      
      
               3
            
            
               Toldtarifering af varer i Den Europæiske Union fastsættes efter told- og statistiknomenklaturen.
            
         
               4
            
            
               Artikel 12 i forordning nr. 2658/87, som ændret ved Rådets forordning (EF) nr. 254/2000 af 31. januar 2000 (EFT 2000, L 28, s. 16), fastsætter, at Europa-Kommissionen hvert år vedtager en forordning indeholdende en fuldstændig udgave af told- og statistiknomenklaturen sammen med de tilhørende autonome og bundne toldsatser i den fælles toldtarif, således som denne følger af de foranstaltninger, der er vedtaget af Rådet for Den Europæiske Union eller af Kommissionen. Forordningen offentliggøres i Den Europæiske Unions Tidende senest den 31. oktober og anvendes fra den 1. januar det følgende år.
            
         
               5
            
            
               Den forelæggende ret er af den opfattelse, at forordning nr. 927/2012 finder anvendelse. Det fremgår imidlertid af sagens akter for Domstolen, at den omhandlede angivelse om overgang til fri omsætning er dateret den 11. april 2014. Under disse omstændigheder er den version af told- og statistiknomenklaturen, som finder anvendelse på de faktiske omstændigheder i hovedsagen, den version, som trådte i kraft den 1. januar 2014, og som følger af Kommissionens gennemførelsesforordning (EU) nr. 1001/2013 af 4. oktober 2013 (EUT 2013, L 290, s. 1) (herefter »KN«). Indholdet af disse to forordninger er imidlertid for så vidt angår de omhandlede positioner identisk.
            
         
               6
            
            
               KN’s første del vedrørende indledende bestemmelser indeholder afsnit I vedrørende »Almindelige bestemmelser«, hvis afdeling A med overskriften »Almindelige tariferingsbestemmelser vedrørende den kombinerede nomenklatur« bl.a. fastsætter:
               »Tariferingen af varer i [KN] sker efter følgende regler:
               
                        1.
                     
                     
                        Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
                     
                  […]«
            
         
               7
            
            
               KN’s anden del, der indeholder toldtariffen, er opdelt i afsnit. Inden for afsnit IV i denne del har kapitel 21 i KN overskriften »Diverse produkter fra fødevareindustrien«.
            
         
               8
            
            
               Pos. 2106 i KN, som udgør en del af kapitel 21, er opbygget på følgende måde:
               »2106 Tilberedte næringsmidler, ikke andetsteds tariferet:
               2106 10 – Proteinkoncentrater og teksturerede proteinstoffer:
               […]
               2106 90 – Andre varer:
               […]
               2106 90 92 – – – Uden indhold af mælkefedt, sakkarose, isoglukose, glukose eller stivelse, eller med indhold af mælkefedt på under 1,5 vægtprocent, af sakkarose på under 5 vægtprocent, af isoglukose på under 5 vægtprocent, af glukose på under 5 vægtprocent eller af stivelse på under 5 vægtprocent
               […]«
            
         
               9
            
            
               KN’s anden del indeholder ligeledes afsnit VI vedrørende produkter fra kemiske og nærtstående industrier. I dette afsnit findes kapitel 38 i KN med overskriften »Diverse kemiske produkter«, som indeholder følgende bestemmelse:
               
                        »1.
                     
                     
                        Dette kapitel omfatter ikke:
                        […]
                        
                                 b)
                              
                              
                                 blandinger af kemikalier med næringsstoffer eller andre stoffer med næringsværdi, af den art, der anvendes ved fremstilling af næringsmidler (almindeligvis pos. 2106)
                              
                           
                  […]«
            
         
               10
            
            
               Pos. 3824 i KN, som udgør en del af dette kapitel 38, er opbygget på følgende måde:
               »3824 Tilberedte bindemidler til støbeforme eller støbekerner; produkter fra kemiske og nærstående industrier (herunder blandinger af naturprodukter), ikke andetsteds tariferet:
               […]
               3824 90 – Andre varer:
               […]
               3824 90 97 – – – – Andre varer«.
            
         
         Forordning (EU) nr. 328/2013
      
      
               11
            
            
               Kommissionens gennemførelsesforordning (EU) nr. 328/2013 af 8. april 2013 om tarifering af varer i den kombinerede nomenklatur (EUT 2013, L 102, s. 10), indeholder i bilaget en tabel med tre kolonner, idet første kolonne indeholder en varebeskrivelse, anden kolonne indeholder tariferingen i KN for varen, og den tredje kolonne indeholder en begrundelse.
            
         
               12
            
            
               Det fremgår således af dette bilag, at en vare i pulverform bestående af 97% calciumkarbonat og 3% stivelse skal tariferes i pos. 2106 90 92 i KN. I kolonnen med varebeskrivelse er denne vare beskrevet således:
               »Vare i pulverform bestående af (i vægtprocent):
               
                        —
                     
                     
                        calciumkarbonat 97
                     
                  
                        —
                     
                     
                        stivelse 3.
                     
                  Varen er egnet til anvendelses på en række forskellige områder, f.eks. til fødevarer, lægemidler og som fyldstof i maling.
               Varen er egnet til fremstilling af calciumtabletter.«
            
         
               13
            
            
               I kolonnen vedrørende begrundelsen for den angivne tarifering, er det anført, at tariferingen er sket »i henhold til almindelig tariferingsbestemmelse 1 og 6 vedrørende [KN], bestemmelse 1b) til kapitel 38 samt teksten til KN-kode 2106, 2106 90 og 2106 90 92«.
            
         
               14
            
            
               Der står endvidere følgende i denne kolonne:
               »Da varen indeholder et stof, som ikke er omfattet af bestemmelse 1a), d) eller e) til kapitel 28, er tarifering i det kapitel udelukket.
               […]
               På grund af varens sammensætning er tarifering i kapitel 38 udelukket i henhold til bestemmelse 1b) til det kapitel (se også FB til HS, kapitel 38, Almindelige bemærkninger).
               Varen tariferes derfor under pos. 2106 som en tilberedt fødevare, ikke andetsteds tariferet.«
            
         
         HS og KN
      
      
               15
            
            
               Toldsamarbejdsrådet, nu Verdenstoldorganisationen (WCO), blev oprettet ved den internationale konvention om oprettelse af nævnte råd, undertegnet i Bruxelles den 15. december 1950. Det harmoniserede varebeskrivelses- og varenomenklatursystem (herefter »HS«) blev udarbejdet af Verdenstoldorganisationen og oprettet ved den internationale konvention om det harmoniserede varebeskrivelses- og varenomenklatursystem, der blev undertegnet i Bruxelles den 14. juni 1983, og som sammen med ændringsprotokollen hertil af 24. juni 1986 blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT 1987, L 198, s. 1).
            
         
               16
            
            
               Pos. 2106 og 3824 i KN gentager ordlyden af pos. 2106 og 3824 i HS.
            
         
               17
            
            
               De forklarende bemærkninger til HS udarbejdes af Verdenstoldorganisationen i overensstemmelse med bestemmelserne i HS-konventionen.
            
         
               18
            
            
               De forklarende bemærkninger til HS vedrørende kapitel 38 heri har følgende ordlyd:
               »Almindelige bemærkninger
               […]
               Ved anvendelse af bestemmelse 1 b) til kapitlet omfatter udtrykket »næringsstoffer eller andre stoffer med næringsværdi« især spiselige produkter henhørende under afsnit I-IV.
               Udtrykket »næringsstoffer eller andre stoffer med næringsværdi« omfatter også visse andre produkter, fx stoffer henhørende under kap 28, der anvendes som mineraltilskud i tilberedte fødevarer, sukkeralkoholer henhørende under pos 29.05, uundværlige aminosyrer henhørende under pos 29.22, lecitin henhørende under pos 29.23, provitaminer og vitaminer henhørende under pos 29.36, sukkerarter henhørende under pos 29.40, fraktioner af dyreblod henhørende under pos 30.02 til brug i tilberedte fødevarer, kasein og kaseinater henhørende under pos 35.01, albuminer henhørende under pos 35.02, spiselig gelatine henhørende under pos 35.03, spiselige proteinstoffer henhørende under pos 35.04, dekstriner og anden spiselig modificeret stivelse henhørende under pos 35.05, sorbitol henhørende under pos 38.24, spiselige produkter henhørende under kap 39 (såsom amylopectin og amylose henhørende under pos 39.13). Denne liste er illustrativ og ikke en udtømmende fortegnelse.
               Den blotte tilstedeværelse af »næringsstoffer eller andre stoffer med næringsværdi« i en blanding er ikke tilstrækkelig til at udelukke blandingen fra kapitel 38 ved anvendelse af bestemmelse 1 b). Stoffer, der har en næringsværdi, som kun er ubetydelig for deres funktion som kemiske stoffer, fx som tilsætnings- eller hjælpestoffer til fødevarer, anses ikke som »næringsstoffer eller andre stoffer med næringsværdi« ved anvendelsen af denne bestemmelse. De blandinger, der udelukkes fra kap 38 ved anvendelse af bestemmelse 1 b), er dem, der er af den art, som anvendes ved fremstilling af fødevarer til mennesker, og som er kendt for deres ernæringsmæssige kvaliteter.«
            
         
         Tvisten i hovedsagen og det præjudicielle spørgsmål
      
      
               19
            
            
               Det fremgår af forelæggelsesafgørelsen, at Madaus den 11. april 2014 indgav en angivelse med henblik på overgang til fri omsætning af calciumkarbonat med oprindelse i USA. På angivelsen havde selskabet tariferet den omhandlede vare i underposition 2836 50 00 i KN.
            
         
               20
            
            
               Denne vare er et udgangsmateriale til fremstilling af calciumtabletter i form af almindelige tabletter, brusetabletter og tyggetabletter. Varen har betegnelsen »DESTAB Calcium Carbonate 90SE Ultra 250« og består af kemisk defineret calciumkarbonat i pulverform og modificeret stivelse.
            
         
               21
            
            
               De indførte varer er i overensstemmelse med sagsøgerens anmodning overgået til fri omsætning, idet importafgifterne følgelig er blevet fastsat til 5%, som er den sats, der finder anvendelse på underposition 2836 50 00 i KN.
            
         
               22
            
            
               HB har imidlertid foretaget en analyse af varerne. Det fremgår af den tariferingsrapport, der er blevet udarbejdet, at varerne skulle have været tariferet i underposition 2106 90 92 i KN. Det fremgår af analyserne, at henset til indholdet af modificeret stivelse, som er på under 5 vægtprocent, er denne tilsatte stivelse ikke en væsentlig bestanddel i varen.
            
         
               23
            
            
               Da de toldafgifter, der svarer til denne underposition, var på 12,8%, har HB den 24. juni 2014 fremsendt en importtoldafgørelse til sagsøgeren med henblik på betaling af den resterende skyldige afgift.
            
         
               24
            
            
               Da Madaus ikke fik medhold i sin administrative klage over denne afgørelse, anlagde selskabet sag ved den forelæggende ret med påstand om annullation af afgørelsen. Til støtte for sit søgsmål gjorde selskabet i det væsentlige gældende, at den i hovedsagen omhandlede vare ikke burde have været tariferet i underposition 2836 50 00 i KN, men i underposition 3824 90 97 i denne nomenklatur. Selskabet præciserede dels, at indholdet af stivelse i den omhandlede vare oversteg 5% af varens samlede vægt, dels, at stivelsen ikke blev tilsat på grund af sin ernæringsmæssige egenskaber, men alene tjener som hjælpestof ved forarbejdningen med henblik på at lette fremstillingen af calciumtabletter. Den omstændighed, at den tilsatte stivelse har en lav næringsværdi, er af underordnet betydning.
            
         
               25
            
            
               Ifølge Madaus skal den omhandlede vare i lyset af det ovenstående tariferes i kapitel 38 i KN. Undtagelsen af visse varer fra anvendelsesområdet for dette kapitel, som følger af bestemmelse 1, litra b), hertil, vedrørende »blandinger af kemikalier med næringsstoffer eller andre stoffer med næringsværdi«, finder ikke anvendelse på de i hovedsagen omhandlede varer, idet der ikke er tale om en blanding bestående af bl.a. næringsstoffer eller andre stoffer med næringsværdi. I henhold til de forklarende bemærkninger til HS vedrørende kapitel 38 er den blotte tilstedeværelse af næringsstoffer eller andre stoffer med næringsværdi i en blanding – som modificeret stivelse i det foreliggende tilfælde – ikke tilstrækkelig til at udelukke blandingen fra anvendelsesområdet for kapitel 38, idet stoffer, der har en næringsværdi, som kun er ubetydelig for deres funktion som hjælpestof, ifølge disse forklarende bemærkninger ikke anses som stoffer med næringsværdi. Madaus har endelig tilføjet, at gennemførelsesforordning nr. 328/2013 er ugyldig, idet den tilsidesætter rækkevidden af bestemmelse 1, litra b), til kapitel 38 i KN.
            
         
               26
            
            
               HB har gjort gældende, at begge de i hovedsagen omhandlede varers bestanddele – dvs. calciumkarbonat og modificeret stivelse – er stoffer med næringsværdi som omhandlet i denne bestemmelse, og at der derfor er tale om en tilberedt fødevare under pos. 2106 i KN.
            
         
               27
            
            
               Den forelæggende ret har anført, at den i hovedsagen omhandlede vare er sammensat af calciumkarbonat, der uomtvisteligt er et kemikalie som omhandlet i ordlyden i pos. 3824 i KN, og modificeret stivelse.
            
         
               28
            
            
               Som allerede nævnt er »blandinger af kemikalier med næringsstoffer eller andre stoffer med næringsværdi, af den art, der anvendes ved fremstilling af fødevarer«, ifølge bestemmelse 1, litra b), til kapitel 38 i KN, udelukket fra dette kapitel.
            
         
               29
            
            
               Den forelæggende ret har anført, at løsningen af den tvist, der er indbragt for den, afhænger af spørgsmålet om, hvorvidt denne anden bestanddel udgør et næringsstof eller et andet stof med næringsværdi i denne bestemmelses forstand.
            
         
               30
            
            
               Retten er af den opfattelse, at den i hovedsagen omhandlede vare henhører under kapitel 38 i KN, idet hovedbestanddelen, dvs. calciumkarbonat, er et kemikalie, mens den modificerede stivelse alene er blevet tilsat med henblik på at opnå en bedre tabletteringsevne. Retten finder følgelig, at den modificerede stivelse alene er til stede i den i hovedsagen omhandlede vare som hjælpestof og ikke for at bibringe varen en næringsværdi.
            
         
               31
            
            
               Den forelæggende ret har i denne forbindelse henvist til de forklarende bemærkninger til kapitel 38 i HS, således som disse fremgår af denne doms præmis 18, hvorefter »den blotte tilstedeværelse af stoffer med næringsværdi i en blanding ikke er tilstrækkelig til at udelukke blandingen fra kapitel 38 ved anvendelse af bestemmelse 1 b) til dette kapitel, når næringsværdien kun er ubetydelig for stoffernes funktion som kemiske stoffer«, således som den forelæggende ret har redegjort for.
            
         
               32
            
            
               Retten har imidlertid rejst tvivl ved den omstændighed, at den i hovedsagen omhandlede vare kan henhøre under kapitel 38 i KN, henset til gennemførelsesforordning nr. 328/2013. Retten har således anført, at denne forordning henviser til bestemmelse 1, litra b), som findes i kapitel 38, hvorefter visse blandinger af kemikalier og stoffer med en næringsværdi er udelukket fra dette kapitel. En vare, der kan sammenlignes med den i hovedsagen omhandlede vare, henhører således under kapitel 21 i KN og skal tariferes i pos. 2106 i denne nomenklatur, og ikke i dennes kapitel 38. Den forelæggende ret har anført, at denne forordning kan være ugyldig af samme grunde som dem, retten mener berettiger tarifering af den i hovedsagen omhandlede vare i kapitel 38 i KN, og følgelig på grund af tilsidesættelse af rækkevidden af bestemmelse 1, litra b), til dette kapitel.
            
         
               33
            
            
               På denne baggrund har Finanzgericht Bremen (domstolen i skatte- og afgiftsretlige sager i Bremen, Tyskland) besluttet at udsætte sagen og forelægge Domstolen følgende præjudicielle spørgsmål:
               »Skal [KN] fortolkes således, at et udgangsmateriale med betegnelsen »DESTAB Calcium Carbonate 90SE Ultra 250« til fremstilling af calciumtabletter i form af almindelige tabletter, brusetabletter og tyggetabletter, bestående af kemisk defineret calciumkarbonat i pulverform og modificeret stivelse, som er tilføjet for at opnå bedre tabletteringsevne med et stivelsesindhold beregnet i henhold til Kommissionens forordning (EU) nr. 118/2010 af 9. februar 2010 om ændring af forordning (EF) nr. 900/2008 om fastlæggelse af de analysemetoder og andre bestemmelser af teknisk art, der skal anvendes i forbindelse med importordningen for visse varer fremstillet af landbrugsprodukter (EUT 2010, L 37, s. 21) på under 5 vægtprocent, skal tariferes i underposition 3824 90 97 [i KN]?«
            
         
         Om det præjudicielle spørgsmål
      
      
               34
            
            
               Med det præjudicielle spørgsmål ønsker den forelæggende ret nærmere bestemt oplyst, om KN skal fortolkes således, at en vare som den i hovedsagen omhandlede, der anvendes til fremstilling af calciumtabletter i form af almindelige tabletter, brusetabletter og tyggetabletter, bestående af kemisk defineret calciumkarbonat i pulverform og modificeret stivelse, som er tilføjet for at opnå bedre tabletteringsevne med et stivelsesindhold på under 5 vægtprocent, skal tariferes i denne nomenklaturs pos. 2106 som en tilberedt fødevare eller pos. 3824 som et kemisk produkt.
            
         
               35
            
            
               Indledningsvis bemærkes, at når Domstolen er forelagt en anmodning om præjudiciel afgørelse vedrørende tarifering, er dens opgave i højere grad at oplyse den nationale ret om de kriterier, ved anvendelse af hvilke den nationale ret er i stand til at tarifere de pågældende produkter korrekt i KN, end selv at foretage denne tarifering, og dette så meget desto mere som Domstolen ikke nødvendigvis er i besiddelse af alle de hertil nødvendige oplysninger. Den nationale ret er således under alle omstændigheder bedre i stand til at foretage den pågældende tarifering (dom af 17.9.2015, Kyowa Hakko Europe, C-344/14, EU:C:2015:615, præmis 24 og den deri nævnte retspraksis).
            
         
               36
            
            
               Det skal dernæst bemærkes, at det ifølge fast retspraksis følger af såvel retssikkerheds- som kontroltekniske hensyn, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte position i KN og de supplerende bestemmelser til dennes afsnit og kapitler (dom af 17.2.2016, Salutas Pharma, C-124/15, EU:C:2016:87, præmis 29 og den deri nævnte retspraksis).
            
         
               37
            
            
               Bestemmelserne til kapitlerne i KN udgør således et vigtigt hjælpemiddel til at sikre en ensartet anvendelse af den fælles toldtarif, hvorfor de kan betragtes som gyldige bidrag til dens fortolkning. Ordlyden af disse bestemmelser skal derfor være i overensstemmelse med bestemmelserne i KN og kan ikke ændre disses rækkevidde (jf. dom af 17.2.2016, Salutas Pharma, C-124/15, EU:C:2016:87, præmis 30).
            
         
               38
            
            
               De forklarende bemærkninger, der for så vidt angår HS er udarbejdet af Verdenstoldorganisationen og for så vidt angår KN er udarbejdet af Kommissionen, indeholder desuden vigtige, om end ikke bindende, bidrag til fortolkningen af de forskellige toldpositioner (dom af 17.2.2016, Salutas Pharma, C-124/15, EU:C:2016:87, præmis 31 og den deri nævnte retspraksis).
            
         
               39
            
            
               Det bemærkes ligeledes, at med henblik på tarifering i den korrekte position kan varens bestemmelse udgøre et objektivt kriterium ved tarifering, såfremt varen og dens bestemmelse hænger uløseligt sammen, og denne sammenhæng kan påvises ud fra varens objektive karakteristika og egenskaber (dom af 20.6.2013, Agroferm, C-568/11, EU:C:2013:407, præmis 41, og af 4.3.2015, Oliver Medical, C-547/13, EU:C:2015:139, præmis 47). Varens bestemmelse er imidlertid kun et relevant kriterium, hvis tariferingen ikke kan foretages alene på grundlag af varens objektive kendetegn og egenskaber (dom af 16.12.2010, Skoma-Lux, C-339/09, EU:C:2010:781, præmis 47 og af 28.4.2016, Oniors Bio, C-233/15, EU:C:2016:305, præmis 33).
            
         
               40
            
            
               Det fremgår i det foreliggende tilfælde af forelæggelsesafgørelsen, at den i hovedsagen omhandlede vare er sammensat af calciumkarbonat, et kemikalie, og modificeret stivelse, et stof med en næringsværdi, i forholdet ca. 95% til 5%. Den i hovedsagen omhandlede vare anvendes som udgangsmateriale ved fremstilling af calciumtabletter til konsum. Henset til den omhandlede vares objektive karakteristika og egenskaber, henhører den i princippet under kapitel 38 i KN vedrørende »diverse kemiske produkter«.
            
         
               41
            
            
               Det fremgår imidlertid af ordlyden af bestemmelse 1, litra b), til kapitel 38, at »blandinger af kemikalier med næringsstoffer eller andre stoffer med næringsværdi, af den art, der anvendes ved fremstilling af fødevarer (almindeligvis pos. 2106)«, udelukkes fra dette kapitel.
            
         
               42
            
            
               For at vurdere kriteriet om sammensætningen af blandinger skal bestemmelse 1, litra b), til kapitel 38 i KN fortolkes, idet der skal tages hensyn til de tilknyttede forklarende bemærkninger.
            
         
               43
            
            
               Det bemærkes i denne forbindelse for det første, at tarifering af en blanding af kemikalier med næringsstoffer eller andre stoffer med næringsværdi i kapitel 38 eller i kapitel 21 i KN afhænger af sammensætningen af denne blanding, således som denne følger af dennes objektive kendetegn og egenskaber.
            
         
               44
            
            
               Det bemærkes for det andet, at sidste sætning i sidste afsnit i de forklarende bemærkninger til HS vedrørende kapitel 38 heri præciserer, at de blandinger, der udelukkes fra dette kapitel, er dem, »der er af den art, som anvendes ved fremstilling af fødevarer til mennesker, og som er kendt for deres ernæringsmæssige kvaliteter«.
            
         
               45
            
            
               Begrebet »blanding« i dette sidste afsnits forstand omfatter således blandinger som sådan af kemikalier med næringsstoffer eller andre stoffer med næringsværdi, uden at sondre mellem de stoffer, der udgør en sådan blanding.
            
         
               46
            
            
               Det tariferingskriterium, der skal anvendes ved den omhandlede vare, er således ikke alene det, der vedrører varens objektive kendetegn og egenskaber, nemlig blandings næringsværdi som sådan, men ligeledes kriteriet vedrørende varens bestemmelse, nemlig den omstændighed, at denne blanding anvendes ved fremstilling af fødevarer.
            
         
               47
            
            
               Det skal i det foreliggende tilfælde bemærkes, at den i hovedsagen omhandlede vare er en blanding sammensat af et kemikalie, calciumkarbonat, og et stof med en næringsværdi, modificeret stivelse. Domstolen har i denne forbindelse fastslået, at begrebet stoffer med næringsværdi også kan omfatte kemikalier (dom af 30.1.1992, SuCrest, C-14/91, EU:C:1992:48, præmis 10). Den omstændighed, at et stof såsom calciumkarbonat har karakter af kemikalie, er således ikke til hinder for, at det kan betragtes som et stof med en næringsværdi.
            
         
               48
            
            
               Det fremgår ligeledes af forelæggelsesafgørelsen, at den i hovedsagen omhandlede vare oprindeligt var angivet af sagsøgeren i hovedsagen under betegnelsen »Calcium Carbonat – kosttilskud«. Domstolen har imidlertid allerede fastslået, at ordlyden af position 2106 i KN nævner tilberedte næringsmidler, der ikke er tariferet andetsteds eller omfattet af andre positioner, og at de forklarende bemærkninger til denne position i HS præciserer, at positionen bl.a. omfatter tilberedninger, der ofte betegnes »kosttilskud«, der er emballeret i pakninger, som tilkendegiver, at produkterne bevarer almindelig sundhed og velbefindende (dom af 17.12.2009, Swiss Caps, C-410/08 – C-412/08, EU:C:2009:794, præmis 31).
            
         
               49
            
            
               Det er ikke bestridt, at den i hovedsagen omhandlede vare anvendes til fremstilling af calciumtabletter i form af almindelige tabletter, brusetabletter og tyggetabletter til konsum. Som Kommissionen har anført i sine bemærkninger, bidrager disse calciumtabletter til at regulere mavesekretet med henblik på at stimulere eller lette fordøjelsen og generelt sikre almindelig sundhed og velbefindende.
            
         
               50
            
            
               En blanding som den i hovedsagen omhandlede er således ud fra sine objektive karakteristika og egenskaber bestemt til fremstilling af fødevarer til mennesker.
            
         
               51
            
            
               Henset til det ovenstående henhører en vare som den i hovedsagen omhandlede under undtagelsen i bestemmelse 1, litra b), til kapitel 38 i KN og skal således under alle omstændigheder udelukkes fra dette kapitel vedrørende »Diverse kemiske produkter«.
            
         
               52
            
            
               En blanding som den i hovedsagen omhandlede henhører følgelig under kapitel 21 i KN med overskriften »Diverse produkter fra fødevareindustrien« og skal følgelig tariferes i pos. 2106 i KN vedrørende »Tilberedte næringsmidler, ikke andetsteds tariferet«, som bestemmelse 1, litra b), til kapitel 38 i KN udtrykkeligt henviser til.
            
         
               53
            
            
               Det fremgår af det ovenstående bemærkninger, at KN skal fortolkes således, at en vare som den i hovedsagen omhandlede, der anvendes til fremstilling af calciumtabletter i form af almindelige tabletter, brusetabletter og tyggetabletter, bestående af kemisk defineret calciumkarbonat i pulverform og modificeret stivelse, som er tilføjet for at opnå bedre tabletteringsevne, med et stivelsesindhold på under 5 vægtprocent, skal tariferes i pos. 2106 i denne nomenklatur.
            
         
         Sagens omkostninger
      
      
               54
            
            
               Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
            
          
            
               På grundlag af disse præmisser kender Domstolen (Ottende Afdeling) for ret:
            
          
               
                  
                     Den kombinerede nomenklatur, som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, i den affattelse, som følger af Kommissionens gennemførelsesforordning (EU) nr. 1001/2013 af 4. oktober 2013, skal fortolkes således, at en vare som den i hovedsagen omhandlede, der anvendes til fremstilling af calciumtabletter i form af almindelige tabletter, brusetabletter og tyggetabletter, bestående af kemisk defineret calciumkarbonat i pulverform og modificeret stivelse, som er tilføjet for at opnå bedre tabletteringsevne, med et stivelsesindhold på under 5 vægtprocent, skal tariferes i pos. 2106 i denne nomenklatur.
                  
               
             
               
                  
                     Underskrifter
                  
               
            (
            *1
         ) – * Processprog: tysk.